Tatrarit ɣur M.A. Salḥi:  Dayen i d-yeskanen udem amaynut, di tsekla ( ama deg usentel ama di talɣa, ama di twuri n yiḍrisen). Aferdis atrar d aferdis ur nnumen ara medden di tsekla-nsen. Di tsekla tamaziɣt s umata, teqqen tetrarit ɣer sin lesnaf n yiferdisen. Aferdis amenzu yerza ttawilat n taywalt taseklant; d aferdis yettilin berra n uḍris aseklan: s tira d timawit tatiknulujit, yuɣal umesnulfuy amaziɣ d amaru, ma d anermas n tsekla d ameɣri, yettusemma yekka udlis gar-asen. Tin yernan ɣer-s, ma yella d timawit ur yettuḥettem ara ɣef umesnulfu ad yemlil netta d yinermasen-is, acku yekka wallal n tiknulujit gar-asen ( taseftit, aḍebsi, iwnes ussid, anternet). Abeddelagi di taywalt taseklant yegla-d s ubeddel di tmuɣliwin n tmetti, wayagi i tbeddel twuri n tsekla. Ma d aferdis wis sin yerza aḍris s timmad-is ( asentel, aɣanib, tutlayt, tawsit). Ass yecban ass-a nnufant-d tewsatin ( ungal, tullist, amezgun) ulac-iten di tsekla tamensayt; tiwsatin yelln neggrent ya beddlent udem. Rnu ɣer wanect-a tennerna tutlayt ama s wawalen imaynuten ama s yiɣunab ijdiden2 .